AIŠKINAMASIS RAŠTAS

Dėl nekilnojamojo turto perėmimo Molėtų rajono savivaldybės nuosavybėn

**1. Parengto tarybos sprendimo projekto tikslai ir uždaviniai**

1. Molėtų rajono savivaldybė 2008 m. gegužės 26 d. uždarajai akcinei bendrovei „Palink“ (toliau – UAB „Palink“) išdavė statybos leidimą Nr. P5-106 statybos objektui „Baldų parduotuvės rekonstrukcija į maisto prekių parduotuvę, paskirtis – negyvenamoji, prekybos paskirties pastatas“. UAB „Palink“ 2008 m. balandžio 18 d. raštu „Dėl parkavimo aikštelės įrengimo“ kreipėsi į Molėtų rajono savivaldybės merą prašydama leisti įrengti 69 vnt. parkingą UAB „Palink“ lėšomis ir įrengus perduoti jį Molėtų miestui. Šiuo metu šalia pastato, esančio Molėtų mieste, Vilniaus g. 95, įrengta automobilių stovėjimo aikštelė – automobilių parkingas (unikalus Nr. 4400-1959-9318), kuri nuosavybės teise įregistruota UAB „Palink“. Molėtų rajono savivaldybės administracija 2016 m. gruodžio 1 d. raštu Nr. B22-1952 „Dėl prašymo pateikti informaciją“ kreipėsi į UAB „Palink“ prašydama pateikti informaciją, kodėl minėta bendrovė nevykdo įsipareigojimo perduoti automobilių stovėjimo aikštelę Molėtų rajono savivaldybės nuosavybėn. 2017 m. vasario 2 d. buvo gautas UAB „Palink“ raštas „Dėl automobilių stovėjimo aikštelės perdavimo“, kuriuo prašoma informuoti, ar Savivaldybė sutinka neatlygintinai perimti aikštelę – automobilių parkingą (unikalus Nr. 4400-1959-9318), esantį Molėtų mieste, Vilniaus g.

Sprendimo projekto tikslas – perimti neatlygintinai iš UAB „Palink“ Molėtų rajono savivaldybės nuosavybėn nekilnojamąjį turtą – 1730 kv. m ploto aikštelę – automobilių parkingą (unikalus Nr. 4400-1959-9318), esantį Molėtų mieste, Vilniaus g., neprisiimant jokių papildomų įsipareigojimų, susijusių su turto perėmimu, pritarti dovanojimo sutarties projektui ir įgalioti Molėtų rajono savivaldybės merą Savivaldybės vardu pasirašyti dovanojimo sutartį ir perdavimo aktą. Perimtą turtą perduoti patikėjimo teise valdyti, naudoti ir disponuoti juo Molėtų rajono savivaldybės administracijai.

1. **Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 48 straipsnio 1 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas, 12 straipsnio 1, 2, 4 dalys.

1. **Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – priėmus teigiamą sprendimą, bus pasirašyta dovanojimo sutartis ir turtas bus įregistruotas Molėtų rajono savivaldybei nuosavybės teise.

Neigiamų pasekmių nenumatoma.

**4. Priemonės sprendimui įgyvendinti**

Pateikti Molėtų rajono savivaldybės tarybos sprendimą UAB „Palink“.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Bus reikalingos lėšos turto įregistravimui nekilnojamojo turto registre. Lėšų šaltinis – Savivaldybės biudžeto lėšos.

**6. Vykdytojai, įvykdymo terminai**

Molėtų rajono meras ir Molėtų rajono savivaldybės administracija.